Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 617/12/5502	Čadca, 4.10.2012
EEČ : 2-37-179-2012

U Z N E S E N I E

Trestná vec:	obvinený XXXXX  
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Čadca
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:

dňa 18. 11. 2011, v rodinnom dome č. XXXXX, v obci XXXXX, okres XXXXX, uzatvoril so spoločnosťou XXXXX, úverovú zmluvu XXXXX na nákup tovaru a to vodného filtra v celkovej hodnote 1.664,55 €, na základe ktorej mu bol poskytnutý spotrebný úver v sume 1.331,64 €, ktorý mal následne v zmysle splátkového kalendára uhrádzať v mesačných splátkach po 54,33 € počnúc dňom 18.12.2011, kde však tento úver riadne nesplácal, pričom už v čase uzatvárania zmluvy konal s vedomím, že splátky úveru nebude schopný, vzhľadom na svoju finančnú situáciu, uhrádzať v dohodnutých termínoch, tiež do žiadosti o úver uviedol, že je zamestnaný, uviedol zamestnávateľa a aj výšku príjmu, čo bolo podmienkou pre poskytnutie úveru, hoci v tom čase bol nezamestnaný a nepoberal žiaden príjem a samotnú zmluvu uzatvoril len za účelom financovania a získania tovaru - vodného filtra, čím spoločnosti XXXXX spôsobil škodu v sume 1.955,88 €,
Podľa §216 odsek 2 Trestného poriadku je určená obvinenému skúšobná doba v trvaní 18 mesiacov.
Podľa § 216 odsek 3 Trestného poriadku sa ukladá obvinenému XXXXX počas skúšobnej doby uhradiť poškodenému XXXXX škodu v sume 1048,35 €
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením vyšetrovateľa Okresného riaditeľstva PZ, Odboru kriminálnej polície v Čadci sp. zn. XXXXX zo dňa XXXXX bolo podľa § 199 ods. 1 Tr. por. začaté trestné stíhanie a zároveň podľa § 206 ods. 1 Tr. por. vznesené obvinenie XXXXX pre prečin úverového podvodu podľa § 222 ods. 1 Tr. zák., na tom skutkovom základe ako je uvedené vo výrokovej časti predmetného uznesenia.

	Dňa 24. augusta 2012 predložil vyšetrovateľ Okresného riaditeľstva PZ, Odboru kriminálnej polície v Čadci po skončení vyšetrovania vec s návrhom na konečné rozhodnutie.

	Obvinený XXXXX sa ku spáchaniu skutku v plnom rozsahu priznal a zároveň dal súhlas na podmienečné  zastavenie trestného stíhania. 

	V zmysle § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

	Obvinený sa dopustil prečinu úverového podvodu podľa § 222 ods. 1 Tr. zák., za ktorý možno uložiť trest odňatia slobody na jeden rok až päť rokov, t.j. horná hranica  trestu odňatia slobody neprevyšuje sadzbu uvedenú v § 216 ods. 1 Tr. por. 

	Zo zabezpečených správ vyplýva, že obvinený XXXXX nebol prejednávaný pre priestupok a z odpisu registra trestov vyplýva, že nebol doposiaľ súdne trestaný.

	Konštatujem, že v predmetnej veci ide o konanie o trestnom čine, na ktorý zákon ustanovuje trest odňatia slobody, ktorého horná hranica neprevyšuje 5 rokov, obvinený sa priznal, s podmienečným zastavením trestného stíhania súhlasí, pričom čo sa týka náhrady trestným činom spôsobenej škody, obvinený a poškodený uzatvorili dňa 26. septembra 2012 dohodu o náhrade škody, v zmysle ktorej sa obvinený zaviazal uhradiť poškodenému spôsobenú škodu v sume 1.048,35 € v lehote do 30. 9. 2013.

	Vzhľadom na osobu obvineného XXXXX, s prihliadnutím na jeho doterajší život a okolnosti prípadu možno rozhodnutie o podmienečnom zastavení trestného stíhania dôvodne považovať za dostačujúce. Všetky zákonné podmienky pre podmienečné zastavenie trestného stíhania sú tým splnené.

	V zmysle § 216 ods. 2 Tr. por. bola obvinenému XXXXX určená skúšobná doba v trvaní 18 (osemnásť) mesiacov, ktorá začína plynúť právoplatnosťou uznesenia o podmienečnom zastavení trestného stíhania a zároveň mu bola podľa § 216 ods. 3 Tr. por. uložená povinnosť uhradiť poškodenému XXXXX počas skúšobnej doby škodu v sume 1.048,35 €.

	Obvinenému bola určená skúšobná doba v trvaní 18 mesiacov, počas ktorej bude prokuratúra sledovať, či sa obvinený správa slušne na verejnosti, nedopúšťa sa trestnej činnosti či iného protispoločenského konania. V prípade, že obvinený vyhovie uvedeným podmienkam, bude po skončení skúšobnej doby rozhodnuté, že sa osvedčil. V opačnom prípade sa bude, a to aj už počas skúšobnej doby, v trestnom stíhaní pokračovať a bude na neho podaná obžaloba. 

	Vzhľadom na vyššie uvedené som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu môže obvinený a poškodený podať sťažnosť do 3 dní odo dňa jeho oznámenia cestou Okresnej prokuratúry Čadca na Krajskú prokuratúru Žilina. Sťažnosť má odkladný účinok.

JUDr. Monika Koteková
prokurátorka